1. ปัจจัยความเสี่ยง

1.1 ปัจจัยความเสี่ยงทางธุรกิจ แยกตามรายธุรกิจ มีดังนี้

-   ธุรกิจรถอเนกประสงค์

-   ความเสี่ยงด้านช่องทางการจัดจำหน่าย เนื่องจากลักษณะธุรกิจซึ่งจำกัดให้บริษัทฯ
    ต้องจำหน่ายรถยนต์กระบะดัดแปลงยี่ห้ออีซูซุ ผ่านตัวแทนจำหน่ายของ บริษัท ตรีเพชรอีซูซุเซลส์
    จำกัด ซึ่งรายได้ดังกล่าวในปี 2549 มีมูลค่าประมาณ 20% ของรายได้รวมของบริษัทฯ

-   คู่แข่งขันในตลาดที่เป็นผู้ผลิตที่เป็นเจ้าของตราสินค้า (Brand Owner)
    ทั้งที่เป็นรายเดิมที่มีการผลิตรถอเนกประสงค์อยู่แล้ว
    รวมถึงผู้ผลิตรายใหม่ที่พร้อมจะเข้ามาแข่งขัน
    เนื่องจากผู้บริโภคมีความนิยมใช้รถอเนกประสงค์มากขึ้น
    จึงทำให้มูลค่าตลาดสำหรับรถอเนกประสงค์มีมูลค่าสูงขึ้น

-   ธุรกิจผลิตชิ้นส่วนรถยนต์

-   ลูกค้ารายใหญ่ของบริษัทฯ คือ บริษัท อาปีโก อมตะ จำกัด และ บริษัท อีซูซุมอเตอร์
    (ประเทศไทย) จำกัด ซึ่งในปี 2549 มีมูลค่าประมาณ 20% ของรายได้รวมของบริษัทฯ
    จึงอาจส่งผลกระทบต่ออำนาจในการต่อรองกับลูกค้า

-   จากภาวะการเติบโตของอุตสาหกรรมยานยนต์ และชิ้นส่วนยานยนต์
    เพื่อการจำหน่ายในประเทศ และส่งออกต่างประเทศ
    ดังจะเห็นได้จากการที่ผู้ผลิตรถยนต์รายใหญ่หลายค่าย ได้เพิ่มกำลังการผลิตรถยนต์
    และย้ายฐานการผลิตมายังประเทศไทยมากขึ้น จึงทำให้มีคู่แข่งขันในตลาดที่เป็นทั้งรายใหญ่
    และรายย่อย ทั้งเป็นผู้ผลิตรายเดิม และรายใหม่เพิ่มมากขึ้น

-   ธุรกิจการสร้างแม่พิมพ์ และ อุปกรณ์จับยึด

-   ภาวะการแข่งขันที่เพิ่มสูงขึ้นจากทั้งผู้ผลิตรายเดิมที่มีการขยายกำลังการผลิตเพื่อให้สามารถรับงานได้เพิ่มขึ้น
    และ ผู้ผลิตจากต่างประเทศที่เข้ามาแย่งรับงานภายในอีกด้วย
    ซึ่งอาจส่งผลกระทบต่อปริมาณงานที่จะได้รับในอนาคต ทั้งนี้ในปี 2549
    รายได้จากธุรกิจแม่พิมพ์และอุปกรณ์จับยึด มีมูลค่าประมาณ 5% ของรายได้รวมของบริษัทฯ

-   ภาวะการขาดแคลนช่างฝีมือด้านการสร้างแม่พิมพ์
    ทำให้เกิดการแย่งชิงบุคลากรที่มีความสามารถ

  การบริหารและการจัดการความเสี่ยง

เพื่อกระจายความเสี่ยง และ ลดผลกระทบที่อาจเกิดขึ้นจากปัจจัยเสี่ยงต่างๆ บริษัทฯ
ได้กำหนดแนวทางการดำเนินงานสำหรับแต่ละธุรกิจไว้ดังนี้

-   ธุรกิจรถอเนกประสงค์

-   บริษัทฯ มุ่งเน้นงานด้านการวิจัยและพัฒนารถอเนกประสงค์ให้มีรูปลักษณ์ที่ทันสมัย และ
    มีคุณภาพตรงตามความต้องการของลูกค้ากลุ่มเป้าหมาย
    พร้อมกันนี้ได้ทำการศึกษาเพื่อพัฒนาธุรกิจรถใช้งานเฉพาะด้านประเภทต่าง ๆ เช่น รถแท็กซี่
    รถฉุกเฉินเคลื่อนที่เร็ว เพื่อขยายตลาด และ กลุ่มลูกค้าเป้าหมายให้กว้างขึ้น
    โดยการใช้ความได้เปรียบจากความยืดหยุ่นในการปรับเปลี่ยนกระบวนการผลิต

-   บริษัทฯ ได้ร่วมมือกับพันธมิตรใหม่พัฒนารถอเนกประสงค์รุ่นใหม่จากรถยนต์กระบะเชฟโรเลต
    รุ่นโคโลราโด ซึ่งจะเริ่มเปิดจำหน่ายในต้นปี 2550 เพื่อเป็นการเพิ่มกลุ่มลูกค้า
    และเพิ่มช่องทางการจำหน่ายรถอเนกประสงค์ให้มากยิ่งขึ้น
    รวมทั้งการหาพันธมิตรที่เป็นผู้ผลิตแชสซี (Chassis) และช่องทางการจำหน่ายจาก Brand
    อื่น ๆ ที่ยังไม่มีการผลิตรถอเนกประสงค์ หรือรถยนต์นั่งกึ่งบรรทุก (PPV: Pickup -
    Passenger Vehicle)

-   บริษัทฯ ได้พัฒนาช่องทางการนำเสนอสินค้า ในรูปแบบ “ไทยรุ่งเซ็นเตอร์”
    เพื่อเพิ่มโอกาสการรับรู้ให้กับกลุ่มลูกค้า (End User) ได้มากขึ้น โดยในปี 2549
    ได้เปิดทั้งสิ้น 3 สาขา ได้แก่ สาขาเพชรเกษม สาขารัตนาธิเบศร์ และสาขาพระราม 4

-   บริษัทฯ ได้จัดตั้งบริษัท “TRU Leasing” เพื่อสนับสนุนการขายผลิตภัณฑ์รถแท็กซี่
    สำหรับกลุ่มลูกค้าที่ไม่อยู่ในโครงการ “พัฒนาแท็กซี่ไทย” ของ SME Bank

-   ธุรกิจผลิตชิ้นส่วน

-   มุ่งเน้นการรักษาสัมพันธ์ที่ดีกับกลุ่มลูกค้าหลักรายเดิม
    รวมถึงแสวงหากลุ่มลูกค้ารายใหม่จากธุรกิจอื่น ๆ เช่น รถจักรยานยนต์
    เครื่องจักรสำหรับอุตสาหกรรม ผู้ประกอบเครื่องใช้ไฟฟ้า
    และผู้ประกอบเครื่องใช้ในการเกษตร ทั้งนี้เพื่อเป็นการกระจายความเสี่ยงด้านการหางาน
    รวมทั้งการจัดโปรแกรมกิจกรรมทางการตลาด
    เพื่อสร้างความสัมพันธ์ที่ดีกับลูกค้าทุกรายตลอดทั้งปี และมีการกำหนดกลุ่มลูกค้าเป้าหมายใหม่
    ได้แก่ งานชิ้นส่วนพลาสติก และชุดควบคุมรางกระจกหน้าต่างรถยนต์ (Window Regulator)

-   บริษัทฯ ได้ขยายธุรกิจไปยังการผลิตและจำหน่ายชิ้นส่วนพลาสติกทั้งแบบ Blow Mould และ
    Vacuum Mould ตลอดจนอุปกรณ์ตกแต่งรถยนต์ที่ทำจากพลาสติก (Accessory Part)
    ในนาม “Parto” เพิ่มขึ้น

-   การขยายฐานลูกค้าในยังต่างประเทศ เช่น เวียดนาม มาเลเซีย อินโดนีเซีย อินเดีย อียิปต์
    ออสเตรเลีย และสหรัฐอเมริกา เป็นต้น

-   บริษัทฯ มีแนวทางในการแสวงหาพันธมิตรจากต่างประเทศ
    เพื่อร่วมลงทุนในการขยายกำลังการผลิตชิ้นส่วนทั้งโลหะและพลาสติก
    เพื่อรองรับปริมาณงานที่มีสูงขึ้นจากภาวะการเติบโตของอุตสาหกรรม
    รวมทั้งมีนโยบายในการรับงานที่มีมูลค่าเพิ่มสูงขึ้น

-   พัฒนาผลิตภัณฑ์กระบะ Flat Deck ที่มีอยู่แล้วให้หลากหลาย
    เพื่อรองรับตลาดรถกระบะในประเทศและการส่งออกในอนาคต

-   ธุรกิจแม่พิมพ์และอุปกรณ์จับยึด

-   บริษัทฯ ได้ลงทุนปรับปรุงประสิทธิภาพในขบวนการผลิต
    เพื่อให้สามารถรองรับความต้องการของลูกค้าที่หลากหลาย
    พร้อมทั้งเพิ่มโอกาสการหางานที่มีมูลค่าสูงไปพร้อมกัน

-   บริษัทฯ
    มีโครงการพัฒนาเครื่องจักรและอุปกรณ์ให้มีการทำงานแบบอัตโนมัติมากขึ้นเพื่อลดปัญหาการขาดแคลนแรงงานมีฝีมือในขบวนการผลิต
    พร้อมกันนี้ได้จัดหลักสูตรการฝึกอบรมบุคลากรให้มีความสามารถเพิ่มขึ้นพร้อมกันไปด้วย

-   การขยายฐานลูกค้าไปยังต่างประเทศ เช่น เวียดนาม มาเลเซีย อินโดนีเซีย อินเดีย อียิปต์
    ออสเตรเลีย และสหรัฐอเมริกา เป็นต้น

  อย่างไรก็ตาม เพื่อกระจายความเสี่ยงของธุรกิจหลักทั้ง 3 ธุรกิจ บริษัทฯ
  ยังได้พยายามขยายธุรกิจไปยังธุรกิจอื่น ๆ เพิ่มขึ้น
  ซึ่งนอกจากจะลดความเสี่ยงของกลุ่มธุรกิจลงแล้ว
  ยังเพิ่มความหลากหลายในการดำเนินธุรกิจให้เพิ่มขึ้นอีกด้วยได้แก่

-   การเป็นตัวแทนจำหน่าย และศูนย์บริการหลังการขาย สำหรับรถยนต์ Land Rover ของบริษัท
    ไทยอัลติเมทคาร์ จำกัด

-   การให้บริการธุรกิจทางการเงิน ให้เช่าซื้อรถ ของบริษัท ทีอาร์ยู ลีสซิ่ง จำกัด

  1.2 ความเสี่ยงที่เกี่ยวข้องกับเครื่องมือทางการเงิน

  รายละเอียดตามหมายเหตุประกอบงบการเงินประจำปี สิ้นสุดวันที่ 31 ธันวาคม 2549 ข้อ 28